BEGRUNDELSE

1.BAGGRUND FOR FORSLAGET

"Ministererklæringen om handel med informationsteknologiprodukter", kendt som aftalen om handel med informationsteknologiprodukter (ITA), blev indgået af 29 WTO-medlemsstater på ministerkonferencen i Singapore i 1996. ITA trådte i kraft i Den Europæiske Union i 1997. I dag tæller ITA 82 deltagerlande, eller halvdelen af WTO's medlemmer, og dækker 97 % af handelen i denne sektor.

Ved ITA pålægges hver enkelt deltager at afskaffe og binde tolden til nul på et mestbegunstigelsesgrundlag for så vidt angår alle omfattede informationsteknologiprodukter. ITA omfatter omkring 200 toldpositioner, herunder computere, telefoner, men også input, komponenter og maskiner til produktion af IT-varer. Den toldfrie behandling, som indrømmes ITA-deltagerne, har spillet en væsentlig rolle i den enorme udvikling og udvidelse af handelen, som har fundet sted i IT-sektoren i løbet af de næsten 20 år, hvor ITA har fundet anvendelse. Handelen inden for sektoren er firdoblet. I løbet af denne periode har de teknologiske fremskridt imidlertid forandret sektoren til ukendelighed, mens ITA's dækningsområde er forblevet det samme.

Ovennævnte ministererklæring om ITA fastsætter i bilagets stk. 3, at deltagerne mødes med regelmæssige mellem i Rådet for Handel med Varer for at evaluere produktdækningen, som er angivet i de vedhæftede dokumenter, for ved konsensus at nå til enighed om, hvorvidt dokumenterne bør ændres i lyset af den teknologiske udvikling, erfaringerne med anvendelsen af toldindrømmelserne eller ændringer af HS-nomenklaturen, således at der indføjes yderligere produkter, samt for at holde samråd om ikketoldmæssige handelshindringer i forbindelse med informationsteknologiprodukter. Sådanne samråd berører ikke rettigheder og forpligtelser i henhold til WTO-aftalen.

I maj 2012 foreslog flere lande at udvide ITA's produktdækning. Den 24. juli 2015 enedes man om ordlyden af "Erklæring om udvidelse af handelen med informationsteknologiprodukter" med henblik på at binde og afskaffe tolden på en yderligere liste over 201 IT-produkter.

Efterfølgende enedes deltagerne i overensstemmelse med erklæringens punkt 5 om afviklingsforpligtelserne for hvert produkt, som er opført på listen i dokument G/MA/W/117. Der er på nuværende tidspunkt 25 deltagende medlemmer (eller 53, hvis man tæller EUs medlemsstater med) i udvidelsen af ITA, som dækker 90 % af handelen med de varer, der er opført på listen. Den årlige handel med disse 201 produkter vurderes til over 1,3 billioner USD om året og tegner sig p.t. for omkring 10 % af den samlede verdenshandel.

Aftalen i form af en erklæring om udvidelse af ITA (og tidsplanerne, der indeholder deltagernes afviklingsforpligtelser) blev vedtaget af deltagerlandenes ministre den 16. december 2015 ("Ministererklæring om udvidelse af handelen med informationsteknologiprodukter") under den 10. WTO-ministerkonference i Nairobi.

Erklæringen om udvidelse af ITA træder i kraft i Den Europæiske Union, så snart den er accepteret. Formålet med dette forslag er Den Europæiske Unions godkendelse af aftalen i form af en erklæring om udvidelse af ITA.

2.RETSGRUNDLAG

Formålet med udvidelsen af ITA er at afskaffe told på IT-varer, der ikke er omfattet af den oprindelige ITA. Derfor omfatter ITA-udvidelsen emner, som hører under den fælles handelspolitik. Retsgrundlaget for dette forslag er artikel 207, stk. 4, i traktaten om Den Europæiske Unions funktionsmåde (TEUF) sammenholdt med artikel 218, stk. 6, litra a), nr. v).

Forslaget hører under Unionens enekompetence. Nærhedsprincippet er derfor ikke relevant.

3.RESULTATER AF EFTERFØLGENDE EVALUERINGER, HØRINGER AF INTERESSEREDE PARTER OG KONSEKVENSANALYSER

Høringer af interesserede parter

Inden forhandlingerne blev indledt, gennemførte GD for Erhvervspolitik en SMV-undersøgelse vedrørende udvidelsen af ITA. Undersøgelsen gennemførtes via et etableret SMV-netværk under GD for Erhvervspolitik, og formålet var at tage bestik af reaktionen fra SMV'er, der er involveret i produktion og/eller salg af IKT-produkter, på en mulig afskaffelse af tolden på en række produkter som følge af en udvidelse af ITA. Der blev fremsendt et spørgeskema sammen med en produktliste.

Hovedparten af virksomhederne svarede, at en afskaffelse af tolden på IKT-varerne på listen ville have betydning for deres aktiviteter. Hovedparten svarede ligeledes, at lavere importpriser ville betyde øget rentabilitet og/eller gøre det lettere for dem at konkurrere på EU-markedet. Nogle virksomheder svarede desuden, at de ville være mere konkurrencedygtige på deres eksportmarkeder, men andre mente, at lavere importpriser for produkter svarende til dem, de producerede, ville øge konkurrencen på hjemmemarkedet.

Indhentning og brug af ekspertbistand

Under forhandlingerne var Kommissionen i tæt kontakt med EU's brancheforeninger i de omfattede sektorer, såsom Digital Europe, European Semiconductor Industry Association (ESIA) og individuelle EU-baserede virksomheder. Disse foreninger gav Kommissionen værdifulde oplysninger om, hvilke IT-relaterede produkter der havde prioritet, og hvilke der var følsomme for EU's industri. Medlemsstaterne gav også regelmæssigt Kommissionen denne form for information, som stammede fra nationale brancheforeninger og individuelle virksomheder.

Konsekvensanalyse